Chanelle Henning-saak: Nico is bereid om R5 m. borgtog te betaalChanelle Henning Nico Henning wat van die moord beskuldig word op sy vervreemde vrou, Chanelle Henning, is bereid om borgtog van R5 miljoen te betaal, het die Pretoria-streekshof Vrydag gehoor. Henning het in ‘n verklaring aangedui hy is tans in ‘n posisie om R100 000 te verseker. “Ek is ook bereid om kragtens artikel 60 van Wet 51 van 1977 ‘n waarborg van R4.9 miljoen aan te bied,” het Henning in die verklaring gesê. Henning is in hegtenis geneem vir die moord en sameswering om sy vrou Chanelle te vermoor. Hy is sedert verlede Vrydag in aanhouding nadat hy homself aan die polisie oorgegee het. Chanelle is in November 2011 in Faerie Glen in Pretoria doodgeskiet. Twee mans, waarvan een ‘n goeie vriend van Nico was, is onlangs skuldig bevind aan die moord. Nico het in sy aansoek om borgtog die bewerings wat Andre Gouws oor sy aandeel in die moord gemaak het, ontken. Lees alle berigte wat met die Henning-moordsaak verband hou, op Maroela Media.